《次韵昌甫》
宋代·韩淲

论交与谁语，忽厌来者众。山林恨不深，万事祗一鬨。

秋风吹衣裳，憀慄薄寒中。幽忧诵离骚，此意千载共。

世岂无升沉，人自有轻重。匪惟物所移，即以势之动。

吁嗟奈若何，得句且吟讽。吾侪聚集地，绝倒颇闲纵。

虽作三日留，尚觉归倥偬。长歌固云哀，恸哭未为痛。

迁书并屈贾，班史传王贡。甚矣孔仲尼，不复周公梦。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。